LANNA วิ่ง 4% โบรกอัพกำไรปีนี้โต 85% เฉียด 3 พันล้าน เคาะเป้า 33 บ.
LANNA บวก 4% ลุ้นกำไรปีนี้โต 85.20% แตะ 2.91 พันล้าน อานิสงส์ราคาถ่านหินพุ่ง โบรกแนะ “ซื้อ” ราคาเป้าหมาย 33 บ.
LANNA บวก 4% ลุ้นกำไรปีนี้โต 85.20% แตะ 2.91 พันล้าน อานิสงส์ราคาถ่านหินพุ่ง โบรกแนะ “ซื้อ” ราคาเป้าหมาย 33 บ.
22 ส.ค. 2565

ผู้สื่อข่าวรายงานว่า วันนี้ (22 ส.ค.65) ราคาหุ้น บริษัท ลานนารีซอร์สเซส จำกัด (มหาชน) หรือ LANNA ณ เวลา 10:30 น. อยู่ที่ระดับ 22.50 บาท บวก 0.90 บาท หรือ 4.17% สูงสุดที่ระดับ 22.50 บาท ต่ำสุดที่ระดับ 21.70 บาท ด้วยมูลค่าการซื้อขาย 66.49 ล้านบาท

บล.จีเอ็มโอ-แซด คอม (ประเทศไทย) ระบุในบทวิเคราะห์ ว่า จากค่าเฉลี่ยราคาถ่านหิน ICI ในไตรมาส 3/65 จากไตรมาสก่อนถึงปัจจุบัน ที่ยังอยู่ที่ 81.72 เหรียญฯ ต่อตัน ยังเพิ่มขึ้น 11.80% จากงวดเดียวกันของปีก่อน ประกอบกับประเด็นความขัดแย้งรัสเซีย-ยูเครน ที่ยังไม่มีทีท่าจะคลี่คลายในเร็ววัน ซึ่งส่งผลให้มาตรการคว่ำบาตรจากทาง EU ยังน่าจะยังมีผลบังคับใช้ในฤดูหนาวที่จะมาถึงนี้เป็นผลให้คาดว่าจะเป็นปัจจัยประครองราคาถ่านหินให้ยังทรงตัวในระดับสูง ไปจนถึงช่วงปลายปีเป็นอย่างน้อย
โดยรวมจึงคาดว่าแนวโน้มกำไรของ LANNA จะยังอยู่ในระดับสูง และเนื่องด้วยกำไรสุทธิครึ่งปีแรก 65 ที่คิดเป็นสัดส่วนสูงถึง 92.80% ของประมาณการปี 65 ทางฝ่ายวิจัยจึงทำการปรับเพิ่มประมาณการกำไรเพื่อให้สอดคล้องกับแนวโน้มครึ่งปีหลัง 65 โดยทางฝ่ายวิจัยทำการปรับปรุงสมมติฐาน GPM ให้สอดคล้องกับช่วงครึ่งปีแรก 65 และด้วยความคาดหวังต่อราคาถ่านหินที่จะยังทรงตัวในระดับสูง เป็นผลให้กำไรสุทธิปี 65 เพิ่มขึ้นจากประมาณการเดิม 49.50% มาอยู่ที่ 2,917.80 ล้านบาท เติบโต 85.20% จากงวดเดียวกันของปีก่อน ทั้งนี้กำหนดราคาเป้าหมายปี 65 ไว้ที่ 33 บาท คาดหวัง Dividend yield ปีนี้ได้สุงระดับ 10-15% แนะนำ “ซื้อ”